**Azərbaycan Respublikasının Dövlət Statistika Komitəsi ev təsərrüfatlarında *İşçi qüvvəsinə dair*****rüblük seçmə statistik müayinənin aparılmasında iştirak etmək istəyən şəxslər** **üçün müsabiqə elan edir.**

**Müayinə haqqında qısa məlumat**

Ev təsərrüfatlarında işçi qüvvəsinə dair rüblük seçmə statistik müayinəölkənin bütün iqtisadi rayonlarını əhatə edəcək və *2023-cü ilin 19 iyun - 19 iyul* tarixlərində sorğu yolu ilə həyata keçiriləcək.

**İşin xüsusiyyəti**

Sorğunu aparan şəxsin işi ona təqdim edilmiş siyahı üzrə ev təsərrüfatlarına gedərək, planşet tipli kompüter vasitəsilə müayinə formalarını doldurmaqla ev təsərrüfatları üzvlərindən məlumatlar toplamaqdır.

**Statistik müayinəni aparan şəxsin öhdəlikləri**

Statistik müayinəni aparan şəxs:

1. Respondentlərin fərdi məlumatlarının, həmçinin ilkin statistik məlumatların konfidensiallığının qorunmasına dair yazılı iltizam verir;
2. Dövlət Statistika Komitəsi tərəfindən təşkil olunan bütün təlimlərdə, sahə məşğələlərində iştirak edir;
3. Statistik müayinə formasını, onun doldurulmasına dair göstərişi və sayıcılar üçün metodiki təlimatı diqqətlə öyrənir;
4. Seçmədə ona təhkim olunmuş ev təsərrüfatlarını nəzarətçinin (yerli statistika orqanının rəhbəri tərəfindən təyin edilmiş şəxs) köməyi ilə müəyyən edir;
5. Müəyyənləşdirilmiş tələblərə uyğun olaraq ev təsərrüfatlarında sorğunu apararaq planşet tipli kompüter vasitəsilə müayinə formalarını doldurur;
6. Respondentin diqqətini suallara cəlb etməklə, verilən məlumatların düzgünlüyünü təmin edir;
7. Ev təsərrüfatını tərk etməzdən əvvəl müayinə forması üzrə bütün sualların verildiyinə əmin olmaq üçün doldurulmuş formaların tamlığını yoxlayır.

**İxtisas və səriştə ilə bağlı tələblər**

*Təhsil:* Ali, orta ixtisas və ya tam orta təhsil

*Bacarıqlar və təcrübə:*

* MS Office (word, excel) və ya digər proqramlar üzrə sərbəst işləmə bacarığı;
* Azərbaycan dilində sərbəst şifahi və yazılı ünsiyyət qurma bacarıqları.

Ev təsərrüfatı tədqiqatlarında, sorğularda, siyahıyaalmalarda və Dövlət Statistika Komitəsinin həyata keçirdiyi digər oxşar layihələrdə iş təcrübəsi olanlara üstünlük veriləcəkdir.

**Statistik müayinəni aparan şəxsin xidmət haqqının ödənilməsi**

Sorğunu aparan şəxsə sorğunun aparıldığı günlər ərzindəki hər gün üçün 6 ev təsərrüfatı olmaqla 23,0-25,0 manat xidmət haqqı hesablanacaqdır.

**Iddiaçılar 09.06.2023-cü il tarixədək aşağıdakı sənədləri işləmək istədikləri rayonun (şəhərin) statistika idarəsinə təqdim etməlidirlər:**

- şəxsiyyət vəsiqəsinin surəti;

- təhsil haqqında dövlət sənədinin surəti.

Müsahibədən uğurla keçən namizədlərlə mülki-hüquqi müqavilə bağlanacaqdır.